KOMMISSIONENS AFGØRELSE
af 14. april 2011
om medlemmerne af Den Rådgivende Gruppe for Fødevarekæden, Dyresundhed og Plantesundhed nedsat ved afgørelse 2004/613/EF
(2011/242/EU)
EUROPA-KOMMISSIONEN HAR -
under henvisning til traktaten om den Europæiske Unions funktionsmåde,
under henvisning til Kommissionens afgørelse 2004/613/EF af 6. august 2004 om oprettelse af en rådgivende gruppe for fødevarekæden, dyresundhed og plantesundhed (1), særlig artikel 3, og
ud fra følgende betragtninger:
(1)
Ved afgørelse 2004/613/EF blev der med virkning fra den 25. august 2004 nedsat en rådgivende gruppe for fødevarekæden, dyresundhed og plantesundhed. Kommissionen hører gruppen om sit arbejdsprogram vedrørende sikkerhed ved fødevarer og foder, mærkning af og præsentationsmåder for fødevarer og foder, menneskers ernæring i forbindelse med fødevarelovgivningen, dyresundhed og -velfærd og plantebeskyttelse samt om enhver foranstaltning, som Kommissionen ser sig foranlediget til at træffe eller foreslå på disse områder.
(2)
I henhold til artikel 3, stk. 3, i afgørelse 2004/613/EF udpeger Kommissionen repræsentative organer på europæisk plan, der bedst opfylder kriterierne i artikel 3, stk. 1, i nævnte afgørelse, og som har reageret på en indkaldelse af interessetilkendegivelser.
(3)
Kommissionen udpegede oprindeligt 36 medlemmer af den rådgivende gruppe. Listen over de oprindelige medlemmer blev offentliggjort i Den Europæiske Unions Tidende i 2005 (2).
(4)
Kommissionen har nu besluttet af udvide den rådgivende gruppes medlemskreds, bl.a. for at inddrage visse sektorer, der ikke er repræsenteret. Efter en indkaldelse af interessetilkendegivelser er der udvalgt yderligere 9 organer.
(5)
Alle medlemmer af den rådgivende gruppe har samme status.
(6)
De 36 nuværende medlemmers fortsatte medlemskab af den rådgivende gruppe bør stadfæstes, og 9 nye medlemmer bør udnævnes -
VEDTAGET DENNE AFGØRELSE:
Artikel 1
Kommissionen stadfæster, at de organer på europæisk plan, der er anført i del A i bilaget, fortsat er medlemmer af Den Rådgivende Gruppe for Fødevarekæden, Dyresundhed og Plantesundhed, og udnævner endvidere de organer på europæisk plan, der er anført i del B i bilaget, til medlemmer af den rådgivende gruppe.
Artikel 2
Denne afgørelse træder i kraft på dagen for offentliggørelsen i Den Europæiske Unions Tidende.
Udfærdiget i Bruxelles, den 14. april 2011.